Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με τη διάθεση των κονδυλίων που έχουν δοθεί από την ΕΤΕ στις ενέργειες που πραγματοποιούνται στην ΛΔΚ στα πλαίσια του 2ου, 3ου, 4ου, 5ου και 6ου ΕΤΑ.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η διάσταση του εξωτερικού χρέους της Λαϊκής Δημοκρατίας του Κονγκό και η διεθνής απόκριση

Το εξωτερικό χρέος αποτελεί ένα από τα πλέον ανησυχητικά στοιχεία για την οικονομία της Λαϊκής Δημοκρατίας του Κονγκό. Στις 31 Δεκεμβρίου 2001, το συσσωρευμένο χρέος της χώρας ανερχόταν σε 13.279,5 εκατ. δολάρια ΗΠΑ, δηλαδή σε 1.407,2% των εξαγωγών και 226% του ΑΕγχΠ. Σύμφωνα με αυτούς τους δύο δείκτες, η ΛΔΚ είναι χώρα με υπερβολικό χρέος.

Εξάλλου, η σώρευση των καθυστερούμενων οφειλών αποτελεί το μεγαλύτερο μέρος του εξωτερικού χρέους εφόσον έως τις 31 Δεκεμβρίου 2001 η ΛΔΚ είχε συσσωρεύσει καθυστερούμενες οφειλές ύψους 10.081,6 εκατ. δολαρίων ΗΠΑ εκ των οποίων α) 1.932,2 εκατ. δολάρια ΗΠΑ προς τους πολυμερείς οργανισμούς, β) 7.486,4 εκατ. δολάρια ΗΠΑ προς τους πιστωτές που ανήκουν στη Λέσχη του Παρισιού, μεταξύ των οποίων οι 9 είναι κράτη μέλη της Ευρωπαϊκής ´Ενωσης (Γερμανία, Αυστρία, Βέλγιο, Ισπανία, Γαλλία, Ιταλία, Κάτω Χώρες, Ηνωμένο Βασίλειο, Σουηδία), γ) 663 εκατ. δολάρια ΗΠΑ προς τους διμερείς πιστωτές που δεν είναι μέλη της Λέσχης του Παρισιού, εμπορικούς πιστωτές και μεσοπρόθεσμο χρέος.

Η υπερβολική αυτή συσσώρευση καθυστερούμενων οφειλών αποτελούσε επί μακρό χρονικό διάστημα το μεγαλύτερο εμπόδιο για την επανέναρξη των δραστηριοτήτων των διεθνών χρηματοδοτικών οργανισμών για την αντιμετώπιση της εντυπωσιακής επιδείνωσης των κοινωνικών και οικονομικών δεικτών της χώρας και των βασικών υποδομών της.

Χάρη σε σημαντικές προσπάθειες της κυβέρνησης της ΛΔΚ και των πιστωτών της αντιμετωπίσθηκε αυτό το εμπόδιο.

´Οσον αφορά τους πολυμερείς πιστωτές:

*Το Διεθνές Νομισματικό Ταμείο μπόρεσε να εκκαθαρίσει τα καθυστερούμενα χρέη που ανέρχονταν σε 503 εκατ. δολάρια ΗΠΑ, στις 12 Ιουνίου 2002, με ενδιάμεση δανειοδότηση που χορήγησαν η Γαλλία, το Βέλγιο, η Σουηδία και η Νότιος Αφρική.

*Η Παγκόσμια Τράπεζα μπόρεσε να εκκαθαρίσει τα καθυστερούμενά της που ανέρχονταν σε 338 εκατ δολάρια ΗΠΑ, στις 3 Ιουλίου 2002, με ενδιάμεση δανειοδότηση που χορήγησαν η Γαλλία και το Βέλγιο.

*Η ομάδα της Αφρικανικής Τράπεζας Ανάπτυξης, λόγω του συνολικού ποσού των καθυστερούμενων ύψους 778,5 εκατ. δολαρίων ΗΠΑ, και επειδή δεν μπορούσε να προσφύγει σε ενδιάμεση δανειοδότηση λόγω έλλειψης διαθέσιμων πόρων, δημιούργησε ένα μεικτό μηχανισμό πληρωμής/αναδιάταξης χρησιμοποιώντας συνεισφορές άλλων χορηγών. Αυτή η μεθοδολογία είχε ήδη εγκριθεί από την Παγκόσμια Τράπεζα στην περίπτωση της Βοσνίας-Ερζεγοβίνης το 1996. Το ποσό της ζητούμενης άμεσης πληρωμής στους χορηγούς στη θέση της ΛΔΚ ανερχόταν σε 40 εκατ. δολάρια ΗΠΑ για την πλήρη εκκαθάριση των καθυστερούμενων οφειλών προς το Αφρικανικό Ταμείο Ανάπτυξης και 76 εκατ. δολάρια ΗΠΑ για την πληρωμή των τόκων που οφείλονταν στην Αφρικανική Τράπεζα Ανάπτυξης.

Με την εκκαθάριση του χρέους προς τους οργανισμούς του Bretton Woods, στις 12 Ιουνίου 2002, το ΔΝΤ μπόρεσε να εγκρίνει ένα τριετές πρόγραμμα 750 εκατ. δολαρίων ΗΠΑ στο πλαίσιο της διευκόλυνσης για τη μείωση της φτώχειας και την ανάπτυξη. Την ίδια ημέρα, η Παγκόσμια Τράπεζα ενέκρινε μία Πίστωση Οικονομικής Ανάκαμψης ύψους 450 εκατ. δολαρίων ΗΠΑ για να στηρίξει τις προσπάθειες της κυβέρνησης στο πρόγραμμα οικονομικών και διαρθρωτικών μεταρρυθμίσεων.

´Οσον αφορά τη Λέσχη του Παρισιού, μετά την έγκριση ρύθμισης με τους οργανισμούς του Bretton Woods, οι πιστωτές κατέληξαν, στις 13 Σεπτεμβρίου 2002, σε συμφωνία αναδιάταξης του εξωτερικού δημόσιου χρέους της με την κυβέρνηση της Λαϊκής Δημοκρατίας του Κονγκό. Αυτή η συμφωνία αφορά περίπου 8.980 εκατ. δολάρια ΗΠΑ, εκ των οποίων το 16% περίπου στο πλαίσιο των δανείων επίσημης αναπτυξιακής βοήθειας. Το ποσό αυτό αποτελείται από 8.490 εκατ. δολάρια ΗΠΑ καθυστερούμενων σε κεφάλαιο, τόκους και τόκους υπερημερίας στις 30 Ιουνίου 2002 και 490 εκατ. δολάρια πληρωτέο ποσό σε κεφάλαιο και σε οφειλόμενους τόκους μεταξύ 1ης Ιουλίου 2002 και 30ής Ιουνίου 2005. Αυτή η συμφωνία συνήφθη με βάση τους λεγόμενους όρους της Νεάπολης: τα δάνεια ΕΑΒ πριν από την ελεγκτική ημερομηνία πρέπει να έχουν επιστραφεί εντός 40 ετών, εκ των οποίων τα 16 είναι έτη χάρητος με επιτόκιο τουλάχιστον εξίσου ευνοϊκό με το ευνοϊκό επιτόκιο χορήγησης αυτών των δανείων. οι προθεσμίες για τις εμπορικές πιστώσεις πριν από την ελεγκτική ημερομηνία εξετάζονται έτσι ώστε να επιτυγχάνεται ποσοστό μείωσης κατά 67% αφού ληφθεί υπόψη ο προηγούμενος τρόπος αντιμετώπισης των χρεών από τη Λέσχη του Παρισιού. Τα υπόλοιπα ποσά ανακατανέμονται σε 23 έτη, εκ των οποίων 6 έτη χάρητος με επιτόκιο αγοράς. Κατ´αυτό τον τρόπο θα επιτευχθεί η άμεση διαγραφή, από τους πιστωτές της Λέσχης του Παρισιού, περίπου 4.640 εκατ. δολαρίων ΗΠΑ επί του εξωτερικού χρέους της Λαϊκής Δημοκρατίας του Κονγκό. Αυτά τα μέτρα περιορίζουν την εξυπηρέτηση του χρέους προς τους πιστωτές της Λέσχης του Παρισιού μεταξύ 30ής Ιουνίου 2002 και 30ής Ιουνίου 2005 από 9090 σε 380 εκατ. δολάρια ΗΠΑ. Τα υπόλοιπα ποσά αντιστοιχούν σε μέρος των τόκων που οφείλονται επί των αναδιαρθρούμενων ποσών, και στην εξυπηρέτηση του χρέους μετά την ελεγκτική ημερομηνία από το 2003.

Η ρύθμιση των καθυστερούμενων οφειλών επέτρεψε την επανέναρξη της βοήθειας των διεθνών χρηματοδοτικών οργανισμών προς τη ΛΔΚ και εξετάζεται εκ νέου η ταχεία πρόσβαση της χώρας στην πρωτοβουλία για τις ΥΦΧ, που προβλέπεται για το τέλος Απριλίου. Επομένως, η διασφάλιση ταχείας πρόσβασης στην πρωτοβουλία για τις ΥΦΧ αποτελεί το κυριότερο σημείο της στρατηγικής της διεθνούς κοινότητας για την ελάφρυνση του χρέους που βαρύνει τα οικονομικά της ΛΔΚ και για να μπορέσουν να αρχίσουν τα προσεχή στάδια οικονομικής ανάκαμψης και βελτίωσης των κοινωνικών συνθηκών του πληθυσμού της χώρας.

2. Η κοινοτική απάντηση στην πρωτοβουλία μείωσης του χρέους

Μετά από ρητό αίτημα των κρατών μελών, η Επιτροπή ανέλαβε τη δέσμευση να συμμετάσχει στις διεθνείς προσπάθειες για την εξεύρεση λύσης στις καθυστερούμενες οφειλές της Αφρικανικής Τράπεζας Ανάπτυξης με συνολική συνεισφορά ύψους 40 εκατ. ευρώ από τα 76 που ζητήθηκαν με άμεση καταβολή στον προτεινόμενο από την ΑΤΑ μηχανισμό.

Εξάλλου, σε άμεσους όρους στο πλαίσιο του χρέους έναντι της Ευρωπαϊκής Κοινότητας, στις 31.12.02, η ΛΔΚ είχε συσσωρεύσει καθυστερούμενες οφειλές ύψους 124,2 εκατ. ευρώ, εκ των οποίων 24,3 στο κανονικό τμήμα και 99,9 εκατ. ευρώ στο ειδικό τμήμα. Τα ίδια ποσά υπολογίζονται αντίστοιχα σε 26,7 εκατ. ευρώ και 109,3 εκατ. ευρώ εάν εφαρμοσθεί εξομοίωση στις 31.12.2003. Η κατανομή ανά χώρα και ανά ΕΤΑ στις 30 Ιουνίου 2003 συνοψίζεται στον επόμενο πίνακα:

>ΘΕΣΗ ΠIΝΑΚΑ>

´Οπως στην περίπτωση των άλλων πιστωτών, οι καθυστερούμενες οφειλές που συσσώρευσε η ΛΔΚ έναντι της Ευρωπαϊκής Κοινότητας τόσο επί των άμεσων δανείων της ΕΤΕ όσο και επί των δανείων που διαχειρίζεται η ΕΤΕ για λογαριασμό της Επιτροπής (τα δάνεια επιχειρηματικού κινδύνου) ή και όσον αφορά τα δάνεια των οποίων η ΕΤΕ διασφαλίζει την είσπραξη για λογαριασμό της Επιτροπής (ειδικά δάνεια), πρέπει να αποτελούν το αντικείμενο κατάλληλης μεταχείρισης και συμφωνίας μεταξύ των εθνικών αρχών, της ΕΤΕ και της Επιτροπής, διαφορετικά η χώρα δεν πληροί τους απαιτούμενους όρους για να φθάσει στο σημείο έκδοσης απόφασης.

Στην περίπτωση των δανείων από ίδιους πόρους της ΕΤΕ, η ΕΤΕ έχει ήδη ζητήσει την εγγύηση των κρατών μελών και έχει λάβει από αυτά την άδεια να αναστείλει την είσπραξη αυτών των πιστώσεων έως τις 31.12.03. ´Εως αυτή την ημερομηνία πρέπει να έχει βρεθεί πιο μακροπρόθεσμη λύση.

Για το μέρος των δανείων που καταλογίζονται στους πόρους του ΕΤΑ, η Επιτροπή που ανέλαβε την δέσμευση να προστατεύσει το καθεστώς πολυμερούς προτιμησιακού πιστωτή της Κοινότητας, δεν έκρινε σκόπιμο να προτείνει απλώς την ακύρωση των συσσωρευμένων καθυστερούμενων οφειλών ή την ενδεχόμενη αναδιάταξή τους.

Ως εκ τούτου, άρχισαν διαπραγματεύσεις με την κυβέρνηση της ΛΔΚ, η οποία δέχτηκε να χρησιμοποιήσει το κονδύλιο Α της χορήγησης του 9ου ΕΤΑ μέχρι ποσού που αντιστοιχεί στις συσσωρευμένες καθυστερούμενες οφειλές προς την Ευρωπαϊκή Κοινότητα από τα ειδικά δάνεια και τα κεφάλαια επιχειρηματικού κινδύνου κατά την ημερομηνία λήψης απόφασης. Εξάλλου, η πράξη αυτή θα καταχωρηθεί μεταξύ των συνεισφορών της Κοινότητας στην πρωτοβουλία για τις ΥΦΧ.

3. Οι ανάγκες της ανασυγκρότησης και η ανάγκη να επιτευχθεί η δημοκρατική μετάβαση

Κατά τη συνεδρίαση της συμβουλευτικής ομάδας που διοργανώθηκε τον Δεκέμβριο του 2002 στο Παρίσι, η Παγκόσμια Τράπεζα παρουσίασε ένα χρονοδιάγραμμα για τους χορηγούς, που κάνει έναν πρώτο απολογισμό των αναγκών χρηματοδότησης για να αρχίσει ένα πρόγραμμα επείγουσας αποκατάστασης και ανασυγκρότησης της χώρας.

Αυτό το πρόγραμμα ύψους 1.741 εκατ. δολαρίων ΗΠΑ περιορίζεται στην περιοχή που ευρίσκεται υπό τον έλεγχο της κυβέρνησης, επομένως αφορά μόνο ένα τρίτο του εδάφους της χώρας. Στόχος του είναι να αντιμετωπίσει τις άμεσες προκλήσεις στον τομέα της γεωργίας και της επισιτιστικής ασφάλειας, της αποκατάστασης και ανασυγκρότησης των βασικών υποδομών, των κοινωνικών υπηρεσιών και της ενίσχυσης των ικανοτήτων. Η συμβουλευτική ομάδα κατέληξε στο συμπέρασμα ότι μόνο το 75% των αναφερόμενων αναγκών καλύπτονται από τις συνεισφορές που ανήγγειλαν οι διάφοροι χορηγοί κεφαλαίων για την περίοδο 2002-2005.

Ωστόσο, έστω και αν το 2002 η προσεκτική δημοσιονομική διαχείριση επέτρεψε στην κυβέρνηση της Κινσάσα να παρουσιάσει ένα μικρό πρωτογενές πλεόνασμα, είναι εντελώς απίθανο να μπορέσει αυτό να διατηρηθεί όταν ο προϋπολογισμός, ο οποίος μέχρι τώρα ήταν πολύ συντηρητικός, θα πρέπει να αντιμετωπίσει τις νέες ανάγκες που δημιουργεί η επέκταση της κυβερνητικής δράσης σε όλη την επικράτεια. Εξάλλου, η αδύναμη οικονομία, που επιδεινώθηκε με το μακροχρόνιο πόλεμο, δεν θα μπορέσει να αντιπροσωπεύσει επαρκή φορολογική βάση για τις νέες ανάγκες των προσεχών ετών. Εκτιμήσεις σχετικά με τη χρησιμοποίηση των φορολογικών εσόδων που πραγματοποίησε η Παγκόσμια Τράπεζα δείχνουν ότι τα έσοδα της κυβέρνησης θα φθάσουν μόνο τα 900 εκατ. δολάρια ΗΠΑ το 2005. Το ποσό αυτό, αν και 2,7 φορές μεγαλύτερο απ´ό,τι το 2001, θα πρέπει να αντιμετωπίσει, για την ίδια περίοδο, δημόσιες δαπάνες που θα έχουν επίσης αυξηθεί ανάλογα για να καλύψουν τις νέες ανάγκες.

Εξάλλου, σ' αυτές τις εκτιμήσεις δεν αναφέρονται οι δημοσιονομικές ανάγκες που απορρέουν από μία ριζική μεταρρύθμιση της δημόσιας διοίκησης της ΛΔΚ, ούτε οι κοινωνικές δαπάνες της αναδιάρθρωσης των δημοσίων επιχειρήσεων. Σύμφωνα με τις πρώτες εκτιμήσεις, μόνο το κοινωνικό σχέδιο της δημόσιας διοίκησης ενδέχεται να φθάσει τα 160 εκατ. δολάρια ΗΠΑ.

Από πολιτικής πλευράς, η μεταβατική κυβέρνηση που διορίστηκε στην Κινσάσα, με βάση τις συμφωνίες που συνήφθησαν στο πλαίσιο του διακονγκολεζικού διαλόγου στην Πραιτώρια στις 6 Μαρτίου 2003, θα αρχίσει τη διαδικασία διοργάνωσης εκλογών, που θα πρέπει να διεξαχθούν σε όλη την επικράτεια εντός χρονικού διαστήματος που δεν θα μπορεί να υπερβαίνει, σύμφωνα με τους όρους της συμφωνίας, τους 36 μήνες. Οι εκλογές αντιπροσωπεύουν το τέλος της μεταβατικής περιόδου που θα οδηγήσει στη νομιμοποίηση της κυβέρνησης και των θεσμών της. Το στάδιο αυτό θεωρείται βασικό για την αποκατάσταση του κράτους δικαίου και την παγίωση της ειρήνης και της σταθερότητας στη χώρα και στην περιοχή των Μεγάλων Λιμνών γενικά. Σε ευρωπαϊκό επίπεδο, το Συμβούλιο Γενικών Υποθέσεων και Εξωτερικών Σχέσεων επανέλαβε αυτή την αρχή, στις 27 Ιανουαρίου 2003, και δεσμεύθηκε δημοσίως να συνοδεύσει τη μετάβαση προς ελεύθερες και διαφανείς εκλογές μέσα στις προθεσμίες που προβλέπονται από τη συμφωνία της Πραιτώριας.

Μία πτωτική εκτίμηση του κόστους της εκλογικής διαδικασίας το 1996, που πραγματοποίησαν τα Ηνωμένα ´Εθνη, υπολόγιζε τις δαπάνες σε 225 εκατ. δολάρια ΗΠΑ. Μέχρι στιγμής, δεν έχει πραγματοποιηθεί καμία νέα εκτίμηση, αλλά λόγω των αποτελεσμάτων του πολέμου, το κόστος αυτής της ενέργειας θα έχει αυξηθεί.

4. Τα σημερινά διαθέσιμα κονδύλια της Επιτροπής για την ανασυγκρότηση και τη μετάβαση στη δημοκρατία.

Η διμερής συνεργασία μεταξύ της Κοινότητας και της Λαϊκής Δημοκρατίας του Κονγκό ανεστάλη μεταξύ 1992 και Ιανουαρίου 2002, ημερομηνία της υπογραφής ενός εθνικού ενδεικτικού προγράμματος ύψους 120 εκατ. ευρώ. Το ποσό αυτό συγκέντρωνε τα υπάρχοντα υπόλοιπα από το 6ο και 7ο ΕΤΑ, καθώς και μειωμένη χορήγηση 25,7 εκατ. ευρώ στο πλαίσιο του 8ου ΕΤΑ.

Πράγματι, κατά την περίοδο αναστολής, η αρχικά προβλεπόμενη χορήγηση στο πλαίσιο του 8ου ΕΤΑ, που θα ανερχόταν περίπου σε 180-200 εκατ. ευρώ δεν γνωστοποιήθηκε ποτέ στη χώρα. Λόγω των αναγκών που προέκυψαν σε άλλους τομείς, ιδίως στο πλαίσιο της πρωτοβουλίας για τις ΥΦΧ σταδιακά περιορίσθηκε στο ποσό των 25,7 εκατ. ευρώ. Εκτός από τα προγραμματισμένα κονδύλια, κατά την ίδια περίοδο, η χώρα δεν είχε πρόσβαση ούτε στα κονδύλια STABEX και SYSMIN, αλλά ούτε και στη χρηματοδοτική διευκόλυνση για τη διαρθρωτική προσαρμογή.

Αποτέλεσμα της μειωμένης αυτής χορήγησης, καθώς και της έλλειψης στοιχείων για τις επιδόσεις ήταν το ποσό της χορήγησης του 9ου ΕΤΑ να παραμείνει, στο προγραμματισμένο μέρος του (171 εκατ. ευρώ για το κονδύλιο Α) ίσο σε ονομαστικούς όρους με τη χορήγηση του 7ου ΕΤΑ.

Μέχρι στιγμής, το 85 % του Εθνικού Ενδεικτικού Προγράμματος (ΕΕΠ) που υπεγράφη τον Ιανουάριο του 2002 έχει ήδη αναληφθεί στο πλαίσιο του επείγοντος προγράμματος αποκατάστασης και ανασυγκρότησης της χώρας. Η ανάληψη του υπόλοιπου 15% προβλέπεται για το τρίτο τρίμηνο του 2003.

Η συμφωνία που συνήφθη με τις αρχές της ΛΔΚ να χρησιμοποιήσουν 105 εκατ. ευρώ από το κονδύλιο Α του ΕΕΠ του 9ου ΕΤΑ για την εκκαθάριση των καθυστερούμενων οφειλών προς την Κοινότητα θα μειώσει σημαντικά τις δυνατότητες της Επιτροπής να αντιμετωπίσει τις πολιτικές ανάγκες που παρουσιάζονται στο πλαίσιο της μετάβασης της χώρας στη δημοκρατία. Την αντιμετώπιση αυτών των αναγκών επωμίσθηκαν οι υπουργοί Εξωτερικών Υποθέσεων, ιδίως όσον αφορά τη στήριξη για τη διοργάνωση εκλογών, την αποστράτευση και τη μεταρρύθμιση της δημόσιας διοίκησης.

Στο πλαίσιο του 9ου ΕΤΑ, η μόνη δυνατότητα αύξησης του κονδυλίου Α θα μπορέσει να πραγματοποιηθεί μόνο στο τέλος της ενδιάμεσης αναθεώρησης για όλες τις χώρες ΑΚΕ, που προβλέπεται για το τέλος του 2004-μέσα 2005. ´Εως τότε, δεν θα είναι επομένως δυνατόν να καταβληθούν ενδεικτικά ποσά για τις ενέργειες προτεραιότητας που αναφέρθηκαν πιο πάνω.

Το άρθρο 7.1 της εσωτερικής συμφωνίας του 9ου ΕΤΑ, που διέπει τον προορισμό των πληρωμών που πραγματοποιούνται προς την Τράπεζα στα πλαίσια των ειδικών δανείων που έχουν χορηγηθεί στα κράτη ΑΚΕ, καθώς και το προϊόν και τα έσοδα από πράξεις κεφαλαίων επιχειρηματικού κινδύνου, που πραγματοποιήθηκαν στο πλαίσιο προηγούμενων ΕΤΑ, προβλέπει ότι τα ποσά αυτά περιέρχονται στα κράτη μέλη εκτός αν το Συμβούλιο αποφασίσει με ομοφωνία, και μετά από πρόταση της Επιτροπής, να τα αποθεματοποιήσει να τα διαθέσει για άλλους σκοπούς.

Συνεπώς, έχει προβλεφθεί να προταθεί οι πληρωμές των καθυστερούμενων της κοινοτικής οφειλής, αντί να περιέλθουν στα κράτη μέλη, να τις διαχειρίζεται η Επιτροπή για τη χρηματοδότηση ενεργειών υπέρ της ΛΔΚ σύμφωνα με τις κατευθύνσεις του Συμβουλίου Γενικών Υποθέσεων και Εξωτερικών Σχέσεων.

5. Πολύ περιορισμένος ηθικός κίνδυνος ή κίνδυνος μετάδοσης

Γενικά, ο ηθικός κίνδυνος ή κίνδυνος μετάδοσης είναι περιορισμένος λόγω του πολυμερούς πλαισίου - πρωτοβουλία για τις ΥΦΧ - μέσα στο οποίο προβλέπεται αυτή η ενέργεια, καθώς και λόγω των ειδικών προσπαθειών που καταβάλλονται και των συγκεκριμένων δεσμεύσεων που έχουν αναληφθεί από τη ΛΔΚ με σκοπό την επίτευξη του σημείου λήψης απόφασης.

Ωστόσο, ο χαμηλός ηθικός κίνδυνος οφείλεται επίσης στο γεγονός ότι: 1) δεν υπάρχει αυτόματη σύνδεση μεταξύ της πράξης πληρωμής των καθυστερούμενων εκ μέρους της ΛΔΚ από τη χορήγηση του 9ου ΕΤΑ και την επανεκχώρηση των επιστρεφόμενων ποσών. 2) με βάση την εσωτερική συμφωνία, αυτή η ενέργεια μπορεί να αρχίσει μόνο μετά από ομόφωνη απόφαση του Συμβουλίου και μετά από πρόταση της Επιτροπής.

Εξάλλου, η Επιτροπή ανέφερε ότι η προτεινόμενη μεταφορά αποτελεί εφάπαξ και κατ´εξαίρεση ενέργεια σε σχέση με την κανονική διαχείριση των επιστροφών των ειδικών δανείων και των εσόδων πράξεων με κεφάλαια επιχειρηματικού κινδύνου που πραγματοποιούνται στις χώρες ΑΚΕ στο πλαίσιο του ΕΤΑ.

Αυτή η εξαίρεση δικαιολογείται λόγω 1) του γεγονότος ότι η ΛΔΚ αποτελεί χώρα που υπάγεται στην πρωτοβουλία για τις ΥΦΧ και πληροί τους όρους που προβλέπονται στο πολυμερές πλαίσιο αυτής της πρωτοβουλίας που, σ´αυτό το πλαίσιο, προσεγγίζει το σημείο λήψης απόφασης και την καθιστά επιλέξιμη για την ενδιάμεση ελάφρυνση του χρέους της. 2) της κατάστασης της χώρας μετά τις συγκρούσεις που προκάλεσαν τη μεγάλη φυσική καταστροφή της κληρονομιάς της. 3) της μειωμένης χορήγησης 26 εκατ. ευρώ που έλαβε η ΛΔΚ στο πλαίσιο του 8ου ΕΤΑ. 4) της βούλησης που εξέφρασε το Συμβούλιο Γενικών Υποθέσεων και Εξωτερικών Σχέσεων να στηρίξει τη διαδικασία μετάβασης στη δημοκρατία.

Συμπέρασμα

Γι´αυτούς τους λόγους, η Επιτροπή προτείνει στο Συμβούλιο να εγκρίνει τη συνημμένη απόφαση.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Σχετικά με τη διάθεση των κονδυλίων που έχουν δοθεί από την ΕΤΕ στις ενέργειες που πραγματοποιούνται στην ΛΔΚ στα πλαίσια του 2ου, 3ου, 4ου, 5ου και 6ου ΕΤΑ.

Το Συμβουλίου της Ευρωπαϊκής ´Ενωσης

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπογράφηκε στην Κοτονού στις 23 Ιουνίου 2000 [1],

[1] ΕΕ L 317, 15.12.2000, σ. 3

την εσωτερική συμφωνία της 12ης Σεπτεμβρίου 2000 μεταξύ των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου που είναι προσαρτημένο στη συμφωνία εταιρικής σχέσης μεταξύ των κρατών της Αφρικής, της Καραϊβικής και του Ειρηνικού, και της Ευρωπαϊκής Κοινότητας και των κρατών μελών αυτής, η οποία υπογράφηκε στο Κοτονού (Μπενίν), στις 23 Ιουνίου 2000, και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύουν οι διατάξεις του τέταρτου μέρους της συνθήκης ΕΚ [2], και ιδίως το άρθρο 7 παράγραφος (1) της εσωτερικής συμφωνίας,

[2] ΕΕ L 317, 15.12.2000, σ. 355

την πρόταση της Επιτροπής η οποία καταρτίσθηκε σε συμφωνία με την Ευρωπαϊκή Τράπεζα Επενδύσεων,

Εκτιμώντας τα εξής:

(1) τα συμπεράσματα του Συμβουλίου Γενικών Υποθέσεων και Εξωτερικών Σχέσεων της 27ης Ιανουαρίου 2003 για τη Λαϊκή Δημοκρατία του Κονγκό στα οποία το Συμβούλιο δηλώνει ότι είναι διατεθειμένο να πλαισιώσει τη μετάβαση προς τη διενέργεια ελεύθερων και διαφανών εκλογών εντός των προθεσμιών που προβλέπει η συμφωνία της Πραιτώριας και βεβαιώνει και πάλι ότι προτίθεται να υποστηρίξει τη μετάβαση, ευθύς μόλις δημιουργηθούν οι σχετικοί θεσμοί, με τη βοήθεια σχεδίων της Ευρωπαϊκής ´Ενωσης και των κρατών μελών της που θα αποσκοπούν, μεταξύ άλλων στην παροχή βοηθείας προς τον πληθυσμό, την ενίσχυση των κρατικών δομών, την οικονομική ανασυγκρότηση της χώρας και των σχεδίων Αφοπλισμού, Αποστράτευσης, Επαναπατρισμού, Επανένταξης και Επανεγκατάστασης (DDRRR).

(2) στην ΛΔΚ χορηγήθηκε στο πλαίσιο του 8ου ΕΤΑ κονδύλιο που μειώθηκε σε 25,7 εκατ. ευρώ.

(3) τα κονδύλια που χορηγήθηκαν στην ΛΔΚ στο πλαίσιο του 9ου ΕΤΑ δεν επαρκούν για να επιτρέψουν στην Κοινότητα να καλύψει οικονομικά τις υποχρεώσεις που ανέλαβε το Συμβούλιο εξ ονόματος της Ευρωπαϊκής ´Ενωσης

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται στην Επιτροπή πρόσθετη χορήγηση, υπό μορφή επιδότησης ύψους 105 εκατ. ευρώ, για την υλοποίηση ενεργειών στη Λαϊκή Δημοκρατία του Κονγκό, ούτως ώστε να διασφαλισθεί η δημοκρατική μετάβαση της χώρας προς ελεύθερες και διαφανείς εκλογές, να ενισχυθούν οι κρατικές δομές, να συμμετάσχει στην προσπάθεια ανασυγκρότησης της χώρας και να εφαρμόσει ένα πρόγραμμα αποστράτευσης και επανένταξης των παλαιών μαχητών.

Άρθρο 2

Το ποσό της πρόσθετης χορήγησης που αναφέρεται στο άρθρο 1 θα αποτελεί ανώτατο όριο.

Άρθρο 3

Το ποσό της πρόσθετης χορήγησης που αναφέρεται στο άρθρο 1 θα προέλθει από τις πληρωμές για την εξυπηρέτηση του χρέους στο πλαίσιο των ενεργειών με κεφάλαια επιχειρηματικού κινδύνου και των ειδικών δανείων που συνάπτονται στο πλαίσιο των διαδοχικών συμβάσεων της Γιαουντέ I [3] και II [4] και Λομέ I [5], II [6] και III [7] που θα πραγματοποιηθούν από τη Λαϊκή Δημοκρατία του Κονγκό στην ΕΤΕ.

[3] Σύμβαση της Γιαουντέ I μεταξύ της Ευρωπαϊκής Κοινότητας και των κρατών μελών της, αφενός, και των συνδεδεμένων κρατών της Αφρικής και της Μαδαγασκάρης, αφετέρου, 1963.

[4] Σύμβαση της Γιαουντέ IΙ μεταξύ της Ευρωπαϊκής Κοινότητας και των κρατών μελών της, αφενός, και των συνδεδεμένων κρατών της Αφρικής και της Μαδαγασκάρης, αφετέρου, 1969 (Ε.Ε L 282, 28.12.1970).

[5] Σύμβαση της Λομέ I μεταξύ της Ευρωπαϊκής Κοινότητας και των κρατών της Αφρικής, της Καραϊβικής και του Ειρηνικού (ΑΚΕ), 1975, (Ε.Ε L 25, 30.01.1976).

[6] Σύμβαση της Λομέ IΙ μεταξύ της Ευρωπαϊκής Κοινότητας και των κρατών της Αφρικής, της Καραϊβικής και του Ειρηνικού (ΑΚΕ), 1980, (Ε.Ε. L 347, 22.12.1980).

[7] Σύμβαση της Λομέ IΙΙ μεταξύ της Ευρωπαϊκής Κοινότητας και των κρατών της Αφρικής, της Καραϊβικής και του Ειρηνικού (ΑΚΕ), 1985, (Ε.Ε. L 86, 31.03.1986).

Άρθρο 4

Τα κράτη μέλη εξουσιοδοτούν την ΕΤΕ να μεταφέρει τα ποσά που έχει λάβει από τη Λαϊκή Δημοκρατία του Κονγκό κατευθείαν σε λογαριασμό έχει ανοιχθεί στο όνομα της Επιτροπής, αφού αφαιρεθούν οι προμήθειες που οφείλονται στην Τράπεζα γι´αυτές τις πράξεις. Οι τόκοι που προκύπτουν από το ποσό που καταβάλλεται στο λογαριασμό θα κεφαλαιοποιούνται. Ο λογαριασμός θα κλείσει 4 έτη μετά την ημερομηνία ανοίγματός του και τα υπόλοιπα θα επιστραφούν στην ΕΤΕ η οποία θα τα επιστρέψει στα κράτη μέλη.

Άρθρο 5

Ποσό μέχρι 5% της πρόσθετης χορήγησης προορίζεται για την κάλυψη των διοικητικών εξόδων διαχείρισης της πρόσθετης χορήγησης από την Επιτροπή αφού αφαιρεθούν οι προμήθειες που οφείλονται στην Τράπεζα γι´αυτές τις πράξεις.

Άρθρο 6

Η Επιτροπή διασφαλίζει την εκτέλεση των χρηματοδοτικών πόρων που χορηγούνται στη ΛΔΚ στο πλαίσιο της πρόσθετης χορήγησης με κεντρική διαχείριση σύμφωνα με το άρθρο 14 του δημοσιονομικού κανονισμού του 9ου ΕΤΑ.

Άρθρο 7

Οι διαδικασίες λήψης αποφάσεων σχετικά με τη χρηματοδότηση από την πρόσθετη χορήγηση που αποτελεί το αντικείμενο της παρούσας απόφασης είναι οι διαδικασίες που αναφέρονται στα άρθρα 24 έως 27 της εσωτερικής συμφωνίας.

Άρθρο 8

Η Επιτροπή εξουσιοδοτείται να εγκρίνει την κατανομή ανά είδος πράξης της πρόσθετης χορήγησης που αναφέρεται στο άρθρο 1 αφού προηγουμένως ζητήσει τη γνώμη της επιτροπής του ΕΤΑ, που διατυπώνει τη γνώμη του σύμφωνα με το άρθρο 27 της εσωτερικής συμφωνίας.

Εάν οι αποκλίσεις στην κατανομή των κονδυλίων δεν υπερβαίνουν το 20% της συνολικής πρόσθετης χορήγησης, η Επιτροπή εξουσιοδοτείται να εγκρίνει διαφορετική κατανομή χωρίς να ζητήσει προηγουμένως τη γνώμη της επιτροπής του ΕΤΑ.

Άρθρο 9

Η παρούσα απόφαση αρχίζει να ισχύει την ημέρα της δημοσίευσής της. Θα ισχύει για την ίδια περίοδο με την εσωτερική συμφωνία που έχει συναφθεί μεταξύ των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου, για τη χρηματοδότηση και τη διαχείριση της κοινοτικής βοήθειας.

Η παρούσα απόφαση απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος